สรุปภาวะตลาดต่างประเทศ ประจำวันที่ 17 ต.ค. 2562
สรุปภาวะตลาดต่างประเทศ ประจำวันที่ 17 ต.ค. 2562
สรุปภาวะตลาดต่างประเทศ ประจำวันที่ 17 ต.ค. 2562
18 ต.ค. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (17 ต.ค.) ขานรับผลประกอบการที่สดใสของบริษัทจดทะเบียน รวมทั้งข่าวที่ว่า อังกฤษและสหภาพยุโรป (EU) สามารถบรรลุข้อตกลงของอังกฤษในการถอนตัวจากสหภาพยุโรป (Brexit) นอกจากนี้ ตลาดยังได้รับปัจจัยหนุนจากการที่นักลงทุนคลายความกังวลเกี่ยวกับสถานการณ์ด้านภูมิรัฐศาสตร์ หลังจากสหรัฐและตุรกีได้บรรลุข้อตกลงหยุดยิงในพื้นที่ตอนเหนือของซีเรีย
ดัชนีเฉลี่ยอุตสาหกรรมดาวโจนส์ปิดที่ 27,025.88 จุด เพิ่มขึ้น 23.90 จุด หรือ +0.09% ขณะที่ดัชนี S&amp;P500 ปิดที่ 2,997.95 จุด เพิ่มขึ้น 8.26 จุด หรือ +0.28% ส่วนดัชนี Nasdaq ปิดที่ 8,156.85 จุด เพิ่มขึ้น 32.67 จุด หรือ +0.40%
 
ตลาดหุ้นยุโรปปิดลดลงเล็กน้อยเมื่อคืนนี้ (17 ต.ค.) หลังนักลงทุนปรับตัวรับข่าวผู้นำของอังกฤษและสหภาพยุโรป (EU) ประกาศว่า พวกเขาได้บรรลุข้อตกลงการถอนตัวของอังกฤษออกจาก EU (Brexit) แล้ว
ดัชนี Stoxx Europe 600 ลดลง 0.10% ปิดที่ 393.08 จุด
ดัชนี CAC-40 ตลาดหุ้นฝรั่งเศสปิดที่ 5,673.07 จุด ลดลง 23.83 จุด หรือ -0.42% และ ดัชนี DAX ตลาดหุ้นเยอรมันปิดที่ 12,654.95 จุด ลดลง 15.16 จุด หรือ -0.12% ส่วนดัชนี FTSE 100 ตลาดหุ้นลอนดอนปิดที่  7,182.32 จุด เพิ่มขึ้น 14.37 จุด หรือ +0.20%
 
ตลาดหุ้นลอนดอนปิดปรับตัวขึ้นเมื่อคืนนี้ (17 ต.ค.) โดยได้แรงหนุนจากการที่อังกฤษและสหภาพยุโรป (EU) ประกาศว่า มีการบรรลุข้อตกลงการถอนตัวของอังกฤษออกจาก EU (Brexit) แล้ว
ดัชนี FTSE 100 ตลาดหุ้นลอนดอนปิดที่ 7,182.32 จุด เพิ่มขึ้น 14.37 จุด หรือ +0.20%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (17 ต.ค.) หลังจากรายงานระบุว่า สต็อกน้ำมันเบนซินและน้ำมันกลั่นของสหรัฐปรับตัวลงมากกว่าตัวเลขคาดการณ์ของนักวิเคราะห์ นอกจากนี้ ตลาดน้ำมันยังได้รับปัจจัยหนุนจากการอ่อนค่าของสกุลเงินดอลลาร์ รวมทั้งการบรรลุข้อตกลง Brexit ระหว่างอังกฤษและสหภาพยุโรป (EU)
สัญญาน้ำมันดิบ WTI ส่งมอบเดือนพ.ย. เพิ่มขึ้น 57 เซนต์ หรือ 1.1% ปิดที่ 53.93 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 49 เซนต์ หรือ 0.8% ปิดที่ 59.91 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (17 ต.ค.) โดยได้ปัจจัยหนุนจากการอ่อนค่าของสกุลเงินดอลลาร์ นอกจากนี้ ข้อมูลเศรษฐกิจที่ซบเซาของสหรัฐยังช่วยหนุนแรงซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 4.3 ดอลลาร์ หรือ 0.29% ปิดที่ 1,498.3 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 18.5 เซนต์ หรือ 1.06% ปิดที่ 17.612 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 2.3 ดอลลาร์ หรือ 0.26% ปิดที่ 893 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 4.30 ดอลลาร์ หรือ 0.3% ปิดที่ 1,730.70 ดอลลาร์/ออนซ์
 
เงินปอนด์แข็งค่าเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (17 ต.ค.) หลังจากมีรายงานว่า อังกฤษและสหภาพยุโรป (EU) สามารถบรรลุข้อตกลงของอังกฤษในการถอนตัวจากสหภาพยุโรป (Brexit) ขณะที่ดอลลาร์อ่อนค่าลงเมื่อเทียบกับสกุลเงินหลักๆ หลังจากสหรัฐเปิดเผยข้อมูลเศรษฐกิจที่ซบเซา ซึ่งรวมถึงการผลิตภาคอุตสาหกรรมที่ร่วงลงหนักสุดในรอบ 5 เดือน
เงินปอนด์แข็งค่าขึ้นแตะที่ระดับ 1.2874 ดอลลาร์ จากระดับ 1.2837 ดอลลาร์ ขณะที่ยูโรแข็งค่าขึ้นสู่ระดับ 1.1123 ดอลลาร์ จากระดับ 1.1073 ดอลลาร์ และดอลลาร์ออสเตรเลียแข็งค่าขึ้นแตะที่ระดับ 0.6824 ดอลลาร์สหรัฐ จากระดับ 0.6761 ดอลลาร์สหรัฐ
ส่วนดอลลาร์อ่อนค่าลงเมื่อเทียบกับเงินเยน ที่ระดับ 108.68 เยน จากระดับ 108.76 เยน และอ่อนค่าเมื่อเทียบกับฟรังก์สวิส ที่ระดับ 0.9879 ฟรังก์ จากระดับ 0.9947 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.3137 ดอลลาร์แคนาดา จากระดับ 1.3193 ดอลลาร์แคนาดา